РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/21-15

27. јануар 2015. године

Б е о г р а д

ЗАПИСНИК

16. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 26. ЈАНУАРА 2015. ГОДИНЕ

Седница је почела у 10,15 часова.

Седницом је председавала мр Александра Јерков, председница Одбора.

Седници су присуствовали чланови Одбора: Милан Кнежевић, Милета Поскурица, Марко Атлагић, Владимир Орлић, Невенка Милошевић, Дијана Вукомановић, Анамарија Вичек, Јелисавета Вељковић, Нинослав Стојадиновић, Милена Бићанин, Олена Папуга и Риза Халими.

Седници Одбора је присуствовала заменик члана Одбора: Гордана Топић.

Седници Одбора нису присуствовали: Ирена Алексић нити њен заменик Жељко Сушец, Љубиша Стојмировић нити његова заменица Биљана Илић Стошић, Небојша Петровић и Жарко Обрадовић.

Седници Одбора присуствовали су Срђан Вербић, министар просвете, науке и технолошког развоја, Зорана Лужанин, помоћник министра просвете, науке и технолошког развоја и Владимир Бојковић, саветник у Министарству просвете, науке и технолошког развоја.

**На почетку седнице Александра Јерков, председница Одбора предложила је да се дневни ред седнице допуни тачком 3. „Разно“. Предлог је усвојен већином гласова (осам гласова за, троје није гласало)**

Д н е в н и р е д

1. Информација о припреми Закона о уџбеницима;

2. Разматрање предлога за измену утврђене листе кандидата за избор чланова Националног савета за високо образовање;

3. Разно.

Пре преласка на разматрање дневног реда Одбор је, без примедби, усвојио записник 15. седнице (10 гласова за, двоје нису гласили).

Прва тачка дневног реда - **Информација о припреми Закона о уџбеницима**

Александра Јерков, председница Одбора, је подсетила министра просвете, науке и технолошког развоја, да су чланови Одбора веома заинтересовани да учествују у процесу израде Закона о уџбеницима, пре него што он уђе у скупштинску процедуру као и томе да постоји жеља за организовањем Јавног слушања у Народној скупштини.

Срђан Вербић, министар просвете, науке и технолошког развоја, се на почетку излагања захвалио члановима Одбора на подношењу Предлога за доношење аутентичног тумачења одредаба члана 13. став 3. тачка 5. Закона о основама система образовања и васпитања, пре свега из разлога што је мишљење и Министарства, просвете, науке и технолошког развоја да више наставника треба да буде заступљено у саставу Националног просветног савета.

У вези са израдом Нацртом Закона о уџбеницима, истакао је да се закон припрема дуго али темељно. До сада је одржано више округлих столова на којима су учешће узели представници: невладиног сектора, национални савети националних мањина, стручних друштава и представници заједница средњих стручних школа. Одржана је јавна расправа која је била добро пропраћена, четири велике трибине у Нишу, Београду (две трибине) и Суботици. Како је министар рекао, важно је имати у виду да је у Србији тржиште уџбеника веома отворено и за друге издаваче сем Завода за издавање уџбеника и наставна средства (уназад 10 – 12 година) и да с тим у вези постоје како позитивни тако и негативни ефекти. Позитивни ефекти се огледају пре свега у подизању квалитета уџбеника за ниже разреде основне школе који је бољи него пре 2000. године, даље постоји свест да је стандард повећан, да уџбеници треба да се прилагоде узрасту деце, да илустрације уџбеника треба да буду прилагођене узрасту деце итд. Негативни ефекти се огледају у томе што је отварање тржишта прилично неуређено и асиметрично. У овом тренутку постоји 79 издавача, што је много у односу на друге земље у окружењу. Асиметрија се добро види код циљне групе тј. тржишта које препознају издавачи. Тренутно је 1700 одобрених наслова за основну школу. С друге стране, нема нових уџбеника за средње стручне школе из разлога мале величине тржишта. Сви издавачи би хтели да штампају уџбенике за основне школе где је циљна група 60 – 70 000 уџбеника, а немају интерес да их штампају тамо где је циљна група око 1000 ученика, као што је случај у средњој стручној школи. Такву ситуацију држава не може да дозволи. Суштина новог Закона о уџбеницима подразумева да се један део одговорности пренесе на саме издаваче, тако што би уџбенике требало преводити и на језике националних мањина, прилагодити их ученицима са посебним потребама; значи да се не може издавати-штампати само за највећу циљну групу која доноси највише профита. Морају обезбедити да се уџбеници штампају и за средње стручне школе. Министарство је свесно да је штампање уџбеника скуп посао када је тржиште мало и због тога постоји жеља да уџбеник не буде једино наставно средство већ да када за то постоји интерес то буду и приручници и да се омогући брзо акредитовање нових наставних средстава. Један део наставног садржаја се репрезентује и кроз електронски додатак, који је прилично флексибилан и представља један корак ка електронском уџбенику. Важно је рећи да је по први пут овим законом предвиђена максимална цена и максимални обим уџбеника. Овим законом држава преузима обавезу да пропише максималну цену и максималан обим страна на себе. Финансијски ефекти закона су јако важни. До сада је постојала ситуација у којој су се уџбеници бирали сваке године тако да није постојала могућност наслеђивања уџбеника. Према Нацрту овог закона, акредитација уџбеника (важење) би била на четири године, а уколико би се указала потреба да се они акредитују и раније за то ће постојати убрзана процедура. Када је у питању укупна маса новца која је у оптицају, до сада су се питали само издавачи и наставници што је за последицу имало то да се много уџбеника није користило у пуном капацитету. Нацрт новог закона мења ко све може да учествује на тржишту уџбеника. До сада су то били само лиценцирани издавачи, међутим те лиценце нису говориле ништа о квалитету рада издавача те Министарство сматра да лиценца и није толико битна. Према Нацрту новог закона на тржишту ће моћи да учествује свако ко има дозволу за издавачку делатност, али неће моћи сви да продају него само они који буду прихваћени од стране 15% школа. Такође, издавачи ће бити у обавези да уплате одређену суму новца за потребе рецензије уџбеника које буду штампали, а до сада је то била обавеза само државе. Тренутно важећи закон је омогућавао да подаци о томе ко прегледа уџбеник буду врло нетранспарентни, као и које су замерке на уџбеник и због чега уџбеник јесте или није одбијен. Према Нацрту новог закона предвиђено је да буде више рецензената и да рецензент не може да види коме прегледа уџбеник. Министар је рекао да је пројекат бесплатних уџбеника био последица претходног стања, да ће се Нацртом закона и ту увести новине и да држава и даље има потребу да помогне најсиромашнијим ђацима.

Милета Поскурица, је истакао да овај Нацрт закона први пут има пред собом и да имајући ту чињеницу у виду може да каже да је текст етапно и пажљиво разрађен. Како је рекао, дата је шанса већем броју издавача што је добро. Битно је да у Нацрту постоји план и листа уџбеника. Направљен је један квалитативни помак у погледу рецензије уџбеника што такође, поздравља као и период у ком се врши акредитација уџбеника и начин избора. На крају је закључио да подржава текст Нацрта закона без, већих примедаба.

Невенка Милошевић, је истакла да она као наставник долази из праксе и да је због тога заинтересована за унапређење области издавања уџбеника. Питање од значаја за примену новог закона које је упутила министру јесте да ли ће нови закон бити примењив за школску 2015/16 годину. Рекла је да су се до сада уџбеници бирали највише према маркетингу. Верује да ће новим законом таква ситуација бити промењена. Као неко ко је радио у млађим разредима истакла је да је важно да се уведе стандардизација ћириличног језика, слова, речи, да илустрација текста буде спроведена на одговарајући начин. Подржала је увођење новог приступа у подели бесплатних уџбеника, да уџбеници убудуће важе четири године као и организовање Јавног слушања на тему доношења новог закона.

Срђан Вербић, министар просвете, науке и технолошког развоја је одговорио, да ће закон бити примењив за школску 2015/16 годину и да се започело са процесом стандардизације ћириличког писма.

Олена Папуга, је навела да јој је драго да се на седници Одбора и пре него што је закон ушао у скупштинску процедуру расправља о тексту Нацрта закона. Највише је интересовало питање финансирања уџбеника на језицима националних заједница тј. свих других нискотиражних уџбеника. Према њеном мишљењу тренутна формулација у вези са финансирањем ових уџбеника оставља простор да оно не буде најоптималније спроведено.

Зорана Лужанин, помоћница министра просвете, науке и технолошког развоја, је рекла да је Министарство свесно тежине овог питања и да је нашло решење гледано пре свега из два аспекта. Једно је, да нискотиражни уџбеници буду финансирани, а друго да сви ученици имају приступ свим уџбеницима. Једна од новина, којом ће ово питање бити решено, јесте да издавач приликом предаје рукописа који ће бити штампан предаје и сагласност да се финасира штампање и превођење текста на језике националних мањина из његових извора. Такође, биће дозвољено и да националне мањине штампају уџбенике на свом језику под условом да прихвате максималну цену као и увоз из иностранства. Одговорност за тачност превода сносиће издавачи. Министарство жели да са оним државама матицама у којима постоји и српска мањина склопи договор о сарадњи тако што ће постојати обавеза обостраног прегледа текста уџбеника.

Милена Бићанин, је истакла да је у погледу доношења новог закона о уџбеницима важан резултат. Како је рекла она види два нивоа питања које превасходно треба решити у циљу добијања једног новог квалитета које новим законом треба постићи. Прво, регулисање питања тржишта које се отворило и које може довести до разних облика корупције, које треба спречити.

Друго, регулисање начина избора уџбеника у ком је неопходно да се пре свега питају људи који раде у образовању. Такође је рекла, да подржава и решавање питања проблема финансирања нискотиражних уџбеника (националних мањина и деце са посебним потребама).

Милан Кнежевић, је подржао организовање Јавног слушања са темом доношења новог закона о уџбеницима који је до сада више пута мењан и да се са Министарством треба договорити о учесницима Јавног слушања.

Нинослав Стојадиновић, је истакао да је министар добро детектовао проблеме у области уџбеника. Према његовом мишљењу, један од приоритета јесте елиминисање проблема који постоје са издавањем уџбеника. За њега је недопутиво да за поједине предмете нису издавани уџбеници 15 – 20 година уназад и да ово питање треба решити. На крају, закључио је да се нада да ће се након организованог Јавног слушања и пленарне седнице Народне скупштине, постојећи текст нацрта закона знатно унапредити.

Риза Халими, је указао на проблеме који постоји у вези уџбеника на језицима националних мањина и као један од највећих истакао да многи од њих нису у употреби. Према његовом мишљењу, све се препустило националним саветима националних мањина. Такође сматра, да чланови 21. и 29. Нацрта закона о уџбеницима нису довољно међусобно усклађени и нерешавају довољно проблематику којом се баве.

Анамарија Вичек, је констатовала да је у односу на текст Нацрта закона који је био тема расправе на трибини у Суботици овај текст знатно унапређен. Мишљења је, да у члану 22. Нацрта, када се ради о уџбеницима који се штампају на језицима националних мањина, у оцењивању квалитета рукописа треба узети у обзир предлог Националног савета националних мањина, као и да учешће узму и запослени у Педагошком заводу Војводине или преводилац кога они предложе. Код члана 36. је предложила, да се поред обавезе издавача да штампа уџбенике, унесе обавеза и да га преведе.

Дијана Вукомановић, похвалила је овај облик сарадње Одбора и Министарства. Према њеном мишљењу, акценат у примени будућег закона треба да буде на деци и наставницима. Због тога мисли да би ефекат могао да буде позитивнији уколико би се учитељи и наставници у већој мери укључили у процес израде закона будући да они свакодневно раде с децом. Похвалила је то што Министарство наставља са применом пројекта бесплатних уџбеника.

Владимир Орлић, се придружио оценама чланова Одбора да је тренутни текст Нацрта закона добар. Интересовало га је у којој фази се текст налази. Како је рекао има доста питања али ће их оставити за Јавно слушање, које ће бити организовано. Сматра да је увођење електронског додатка занимљиво и подржава га. С тим у вези, предложио је да се уз штампање уџбеника приложи и електронски додатак. Такође, навео је да не би било лоше појаснити шта се сматра стручним друштвом. Даље, интересовало га је у ситуацији када се рукопис враћа издавачу на мање корекције, да ли тај рок за корекцију рукописа утиче на коначне рокове за штампање рукописа. Ово би према његовом мишљењу требало избећи, како неко ко није објективно одговоран за кашњење не би трпео. На крају, изнео је и предлог за постојање јавно доступних података код оцењивања рукописа (експертизе) који би садржали податке на који начин се дошло до одређених оцена.

Срђан Вербић, министар просвете, науке и технолошког развоја, одговорио је да се Нацрт закона тренутно преводи на енглески језик, да ће потом бити добијено мишљење од стране Европске комисије као и од других министарстава и да је министарство расположено да се у Народној скупштини организује Јавно слушање.

Зорана Лужанин, помоћница министра просвете, науке и технолошког развоја, рекла је да ће приликом подношења Предлога закона у скупштинску процедуру сваки члан предлога закона бити детаљно објашњен па самим тим и члан који регулише рокове у вези корекције рукописа.

Александра Јерков, председница Одбора, је на крају дискусије предложила да Одбор усвоји одлуку о организовању Јавног слушања, 18. фебруара 2015. године у договору са Министарством просвете, науке и технолошког развоја, не само у вези термина, већ и листе чесника.

Друга тачка дневног реда – **Разматрање предлога за измену утврђене листе кандидата за избор чланова Националног савета за високо образовање**

У оквиру друге тачке дневног реда Одбор je **разматрао је предлог за измену утврђене листе кандидата за чланове Националног савета за високо образовање, коју је Одбор доставио Народној скупштини на усвајање као Збирну листу кандидата уз извештај од 15. јануара 2015. године, број 02-62/15** . Toм приликом Одбор је обавештен да је Закључком Владе од 23. јануара, повучен предлог да се за члана Националног савета за високо образовање, са листе коју подноси Влада Републике Србије, изабере др Бранислава Белић, ванредни професор Пољопривредног факултета Универзитета у Новом саду.Уместо Браниславе Белић, **Влада је предложила да се за члана Савета избере др Милан Јовановић, редовни професор Факултета политичких наука у Београду,** уместо Браниславе Белић.

У образложењу закључка се наводи да је др Бранислава Белић, као кандидат за члана Савета, истовремено и потпредседник Скупштине АП Војводине, а како је одредбом члана 10. став 10. Закона о високом образовању прописано да члан овог савета не може бити лице изабрано, постављено или именовано на функцију у државном органу, органу територијалне аутономије...то је донет закључак о повлачењу њене кандидатуре.

Одбор је размотрио предлог Владе да се за члана Савета избере др Милан Јовановић, редовни професор Факултета политичких наука у Београду и констатовао да је поднет у складу са одредбама члана 10. Закона о високом образовању.

**Одбор је након гласања (12 гласова за један није гласао) закључио:**

**- да се предложи измена утврђене Збирне листе кандидата и то тако, што ће се у делу листе коју је предложила Влада, под редним бројем 18, уместо проф. др Браниславе Белић, налазити проф. др Милан Јовановић;**

**- да се у претходном извештају, на страни 23, брише биографија проф. др Браниславе Белић;**

**- да се измењена Збирна листа кандидата достави Народној скупштини на даљи поступак, заједно са биографијом проф. др Милана Јовановића.**

**Одбор предлаже да се измењена Збирна листа кандидата размoтри ПО ХИТНОМ ПОСТУПКУ у складу са чланом 167. Пословника, јер су се стекли услови за спровођење поступка за избор 21 члана Националног савета за високо образовање на период од четири године.**

**Хитан поступак се предлаже, с обзиром на то да је мандат члановима Савета истекао 29. децембра 2014. године.**

Трећа тачка дневног реда – **Разно**

Нинослав Стојадиновић, је похвалио Правилник о категоризацији и рангирању научних часописа. Према његовом мишљењу учињен је значајан напредак у односу на претходни.

Риза Халими, је подсетио је на постојање проблема у вези са нострификацијом факултетских диплома са простора Косова и Метохије. Како је рекао, постоје проблеми због тренутне неусклађености уредбе Владе која регулише ову материју и аката Универзитета који углавном још нису ни донети. Апеловао је на хитно решавање овог проблема.

Невенка Милошевић, се интересовала докле се стигло са проблемом штрајка просветних радника као и да ли се ради на образовању јединице у оквиру Министарства просвете, науке и технолошког развоја која би требало да се бави питањем инклузије.Такође, изнела је став да треба да се промени начин избора директора с обзиром да тренутно постоје проблеми у пракси. Подсетила је на потребу решавања проблема вишка административних послова које запослени у просвети обављају.

Срђан Вербић, министар просвете, науке и технолошког развоја, рекао је да је генерални став Владе да нико, па ни просветни радници неће бити изузети од смањења плата, али да министарство и синдикати треба да буду партнери јер има доста питања поводом којих треба да сарађују. Што се тиче организовања нове организационе јединице у оквиру министарства, министар је рекао да ће се послови у њој обављати на основу донације УНИЦЕФа ,један део, а други, из постојећих ресурса. У вези са избором директора школа, истакао је да ће то бити једна од тема на седници Одбора, јер се ради на измени закона који регулише ову материју, а када је у питању вишак административних послова, ради се на његовој рационализацији.

Александра Јерков, председница Одбора је рекла да ће се на провери навода из представке која је поднета Одбору, а тиче се довођења у сумњу веродостојности стицања звања др Дамњана Радосављевића, професора Високе пословно-техничке школе струковних студија у Ужицу, који је од стране Конференције академија струковних студија предложен за кандидата за члана Националног савета за високо образовање, ангажовати Марко Атлагић, координатор радне групе за представке Одбора.

На крају је закључила, да ће се секретар Одбора у координацији са представницима министарства просвете, науке и технолошког развоја, договорити о термину и учесницима одржавања Јавног слушања на тему: “ Нацрта закона о уџбеницима“ (оквирно одржаће се у првој половини фебруара 2015. године).

Седница је завршена у 12 часова и 50 минута.

СЕКРЕТАР ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Драгомир Петковић мр Александра Јерков